"Bżonn ta' perjodu biex taċċetta t-telfa" Il-Kunsill Nazzjonali tan-Nisa jaqbel li jkun hemm leave wara telf ta' tqala Minn Carmen Cachia Il-Parlament ta' New Zealand approva liġi li fiha jingħataw tlett ijiem leave wara telf ta' tqala (miscarriage jew stillbirth) mingħajr ma jinqata' ma jinqata' mis-sick leave ta' matul is-sena. Dan is-sit staqsa lill-Kunsill Nazzjonali tan-Nisa (NSW) x'jaħseb minn din l-inizjattiva u barra li kkonfermaw li omm ikollha bżonn mumenti ta' rikonċiljament magħha nnifisha biex taċċetta din it-tip ta' telfa, qalu li jaqblu li jkun hemm dan it-tip ta' leave speċjali. "Il-Kunsill Nazzjonali tan-Nisa jaqbel li jingħata bereavement leave għal dawk in-nisa li jkunu tilfu tarbija fil-każ ta' miscarriage," qaltilna l-President ta' NSW, Mary Gaerty. Dawn huma mumenti diffiċli għal dik l-omm li titlef tqala f'dawn iċ-ċirkotanzi minħabba li dawn, la huma ppjanati u lanqas mistennija. Il-Kunsill Nazzjonali tan-Nisa jemmen li l-omm ikollha bżonn ta' perjodu ta' rkupru mhux biss mil-lat fiżiku, iżda anke mil-lat tas-saħħa mentali. Gaerty temmet tgħid li, "ovvjament, qegħdin nitkellmu min punt uman u mhux minn punto di vista ta' min iħaddem. Hemm lok għad-diskusjonijiet". New Zealand "progressiva u kompassjonali" New Zealand, li s-sena l-oħra ddikriminalizza l-abort wara li bidel liġi li kienet ilha fis-seħħ mill-1997, ħabbret liġi oħra progressiva u kompassjonali li hija ta' leave bi ħlas ta' tliet ijiem wara każijiet ta' miscarriage jew stillbirth. Dawn il-ġranet ta' rkupru se jingħataw mingħajr ma jitnaqqsu mill-ġranet tal-mard normali. Ginny Andersen, Membru tal-Parlamentari fi New Zealand, qalet li din il-liġi ġdida se tagħti ċans lin-nisa u s-sieħeb tagħhom biex ikollhom perjodu li fih jirrikonċiljaw mat-telfa tagħhom mingħajr ma jnaqqsu mill-ġranet tas-sick leave li jingħataw ta' kull sena. Sostniet li l-weġgħa ta' qalb bħal din mhix marda, iżda telfa u din it-tip ta' telfa għandha bżonn ta' ftit żmien biex tgħaddi u biex terġa' tħossok aħjar. Andersen sostniet li, "din il-leġislazzjoni ġdida tikkonferma għal darb'oħra li New Zealand hija fost l-aqwa pajjiżi bħala liġijiet progressivi u kompassjonali, biex issa hija waħda mill-unika żewġ pajjiżi fid-dinja li jagħtu leave għal miscarriage u stillbirth". * Il-pajjiż l-ieħor li għandu din il-liġi hija l-Indja li tagħti lin-nisa sitt ġimgħat leave wara li jsofru miscarriage.